**Reclamație**

*M.C.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noiembrie păgân și dur

Ajuns-ai iute la hotare;

Pe-o mătură de vrăjitoare

Naști din albastru, griul sur.

Te dai naiv, frumos și blând,

Arunci cu raze la derută,

Dar pregătit, după redută,

Stai să ataci la un cuvânt.

Tot veșmântat în auriu

- Căci despuiat-ai toți copacii

Lăsându-i goi de tot, săracii -

Te-mpleticești ca un mort viu.

Ți-ai pus chiar și proteză nouă

Cu dinți de gheață, ascuțiți,

Și muști din norii amorțiți

Să ningă brumă-n loc de rouă.

Aș vrea să te reclam pe-un val

La zeul Timp, dar sunt o doamnă.

Tu ți-ai trădat stăpâna Toamnă

Și iernii te-ai făcut vasal.

Iar când te va privi de sus

- Căci pe Decembrie-l iubește -

Și te va alunga hoțește,

Să nu te plângi că nu ți-am spus.